苏轼
侄安节远来夜坐三首
南来不觉岁峥嵘，坐拨寒灰听雨声。
遮眼文书元不读，伴人灯火亦多情。
嗟予潦倒无归日，今蹉跎已半生。
免使韩公悲世事，白头还对短灯檠。
心衰面改瘦峥嵘，相见惟应识旧声。
永夜思家在何处，残年知汝远来情。
畏人默坐成痴钝，问旧惊呼半死生。
梦断酒醒山雨绝，笑看饥鼠上灯檠。
落第汝为中酒味，吟诗我作忍饥声。
便思绝粒真无策，苦说归田似不情。
腰下牛闲方解佩，洲中奴长足为生。
大弨一弛何缘彀，已觉翻翻不受檠。